b'\n_START_ARTICLE_\nVasilijus Andrianovas\n_START_SECTION_\nBiografija\n_START_PARAGRAPH_\n1928 \xe2\x80\x93 1931 m. mok\xc4\x97si K.Libknechto instituto darbinink\xc5\xb3 fakultete Maskvoje, v\xc4\x97liau baig\xc4\x97 Maskvos universiteto mechanikos-matematikos fakulteto tris kursus, o 1958 m. \xe2\x80\x93 Auk\xc5\xa1t\xc4\x85j\xc4\x85 partin\xc4\x99 mokykl\xc4\x85 prie TSKP CK._NEWLINE_1931 m. prad\xc4\x97jo partinio funkcionieriaus karjer\xc4\x85, kuri d\xc4\x97l atsilaisvinan\xc4\x8di\xc5\xb3 post\xc5\xb3 vykstant stalinistin\xc4\x97ms represijoms, buvo ypa\xc4\x8d sparti: 1937 \xe2\x80\x93 1938 m. dirbo VKP(b) Ivanovo srities Kovrovo miesto komiteto pirmasis sekretorius, 1938 m. gegu\xc5\xbe\xc4\x97s m\xc4\x97n. paskirtas VKP(b) CK Vadovaujan\xc4\x8di\xc5\xb3j\xc5\xb3 partini\xc5\xb3 organ\xc5\xb3 skyriaus instruktoriumi ir t\xc4\x85 pat\xc4\xaf m\xc4\x97nes\xc4\xaf tapo Stalingrado srities partijos komiteto antruoju sekretoriumi. T\xc5\xb3 met\xc5\xb3 gruod\xc5\xbeio m\xc4\x97n. gr\xc4\xaf\xc5\xbeo \xc4\xaf CK aparat\xc4\x85, dirbo Vadovaujan\xc4\x8di\xc5\xb3j\xc5\xb3 partini\xc5\xb3 organ\xc5\xb3 skyriaus ved\xc4\x97jo (G.Malenkovo) pavaduotoju._NEWLINE_1939 m. sausio m\xc4\x97n. paskirtas VKP(b) Sverdlovsko srities komiteto pirmuoju sekretoriumi, juo dirbo iki 1946 m. Sverdlovsko srityje buvo sukoncentruotos svarbiausios karin\xc4\x97s pramon\xc4\x97s gamyklos, kuri\xc5\xb3 produkcija vaidino ypa\xc4\x8d svarb\xc5\xb3 vaidmen\xc4\xaf Vokietijo-TSRS karo metu._NEWLINE_1946 \xe2\x80\x93 1948 m. V.Andrijanovas buvo VKP(b) CK partini\xc5\xb3 organ\xc5\xb3 tikrinimo valdybos vir\xc5\xa1ininko pavaduotojas, 1946 \xe2\x80\x93 1949 m. \xe2\x80\x93 TSRS Ministr\xc5\xb3 Tarybos Kol\xc5\xabki\xc5\xb3 reikal\xc5\xb3 tarybos pirmininko pavaduotojas. 1949 \xe2\x80\x93 1953 m. vadovavo TSKP Leningrado srities organizacijai. 1953 \xe2\x80\x93 1956 m. dirbo TSRS Valstyb\xc4\x97s kontrol\xc4\x97s ministro pavaduotoju._NEWLINE_1939\xe2\x80\x931956 m. buvo TSKP CK narys, 1952 m. gruod\xc5\xbeio m\xc4\x97n. \xe2\x80\x93 1953 m. kovo m\xc4\x97n. \xe2\x80\x93 TSKP CK Politinio biuro narys, TSRS Auk\xc5\xa1\xc4\x8diausiosios Tarybos I\xe2\x80\x93III \xc5\xa1aukim\xc5\xb3 deputatas. _NEWLINE_Palaidotas Novodevi\xc4\x8d\xc4\x97s kapin\xc4\x97se Maskvoje.'